دستونک
من گوْشاں بِلّے دل ءَ کار ایت جھان
کیت یک روچےکہ ساسار ایت جھان
من کہ روچ ءِ درْپشناکیں بْرانزے آں
گوں کجام چمّاں من ءَ چار ایت جھان
کئی کئی تژناں وت ءَ بژنی کناں
کے کے ءَ زاناں نہ ڈوبار ایت جھان
چلتن ءُ بولان کت اَنت ساہ ءُ بدن 
بِلّے نپت ءُ آس پِردار ایت جھان
دل منی چو آسن ءَ آپ داتگین 
انگر ءُ تیراں ستر گوْار ایت جھان
کینگ ءُ کست ءُ اسد ءِ گرْمپُک ءَ 
کد بہ بیت کہ سرجم ءَ شار ایت جھان
زندگی ءِ سکیّاں کس گون نہ انت
مرگ ءِ پرس ءَ پہ دلے دار ایت جھان
مرچی دروگ ءُ منْدر ءُ ھِیلّہ دوستی انت
راستی ءَ باریں کدی مار ایت جھان
جی آر مُلا